SKRIFTLIG FORESPØRGSEL E-3615/01

af Béatrice Patrie (PSE) til Kommissionen

(8. januar 2002)

Om: Forebyggelse af BSE, specificeret risikomateriale

Ifølge flere kilder overvejer Kommissionen at ændre sin beslutning af 14. marts 2001 (2001/233/EF(1)) for så vidt angår maskinudbenet kød og rygsøjle hos kvæg.

Ændringerne skulle vedrøre to punkter:

- forhøjelse af aldersgrænsen for fjernelse af rygsøjlen fra 12 til 30 måneder,

- forbud efter 30 måneder mod fjernelse af rygsøjler i slagterbutikker.

Kan Kommissionen oplyse, om disse oplysninger er korrekte, og i givet fald redegøre for de videnskabelige argumenter for en sådan beslutning for så vidt angår hensynet til den offentlige sundhed, og tage stilling til, om forslaget bør forelægges til evaluering i Den Videnskabelige Styringskomité (VSK)?

Kan Kommissionen i særdeleshed redegøre for, hvordan den begrunder det imødesete forbud, eftersom slagterne ønsker at modtage kvægkroppe med rygsøjle og har forpligtet sig til at overholde specifikke arbejdsforskrifter og underkaste sig kontrol fra uafhængige organer i overensstemmelse med norm 45011 sideløbende med de kompetente nationale myndigheders kontrol?

Finder Kommissionen ikke, at denne foranstaltning, som fjerner muligheden for udskæring hos lokale slagtere, kan medføre store vanskeligheder for denne sektor, som i Europa udgør 150 000 virksomheder og beskæftiger over en million mennesker?

Finder Kommissionen ikke, at en sådan beslutning ligeledes vil kunne true sektoren for specialiserede kødproducenter, som gennem sådanne lokale afsætningsmuligheder til trods for gentagne kriser sikrer anvendelsen af deres bedste dyr til stor tilfredshed for forbrugerne?

(1) EFT L 84 af 23.3.2001, s. 59.

Svar afgivet på Kommissionens vegne af David Byrne

(8. februar 2002)

Kommissionen og medlemsstaterne har sammen drøftet et forslag om ændring af bestemmelserne i Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(1), der omhandler fjernelse af rygsøjlen fra kvæg (specificeret risikomateriale) i overgangsperioden. Dette er tidligere blevet behandlet i Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(2). Der findes allerede bestemmelser i ovennævnte forordning om en revision af den alder, der skal gælde for fjernelse af specificeret risikomateriale.

Kommissionen rejste under drøftelserne med veterinæreksperterne i medlemsstaterne spørgsmålet om aldersgrænsen for fjernelse af rygsøjlen fra kvæg og om stedet for fjernelse af rygsøjlen fra kvæg. Sidstnævnte del af forslaget sigtede mod at løse talrige vanskeligheder i kontrollen med fjernelsen af rygsøjlen fra kvæg i slagterforretninger, som Levnedsmiddel- og Veterinærkontoret havde berettet om i en række rapporter, og som flere medlemsstater havde givet meddelelse om. Efter indgående drøftelser har Kommissionen nu vedtaget at henvise spørgsmålet om, hvorvidt alderen for fjernelse af rygsøjlen fra kvæg bør tages op til revision, til Den Videnskabelige Styringskomité. Kommissionen foreslår ligeledes, at der indføres strengere regler for kontrol med fjernelsen af rygsøjlen fra kvæg i slagterforretninger.

(1) EFT L 147 af 31.5.2001.

(2) EFT L 158 af 30.6.2000.